khistorydata/jeongjo-sjw-relations huggingface dataset:
정조 15년 · 목
義禁府啓言平安前監司沈頤之嚴問則鎭明之貪饕始覺於鎭明遞歸後査治吏鄕衙客徵出分給云終始掩置不卽論勘之狀漫漶說去所當請刑而曾經侍從勿請刑且有捧供以入之命請上裁敎以昨於置對傳敎已略言之觀此所供無出於所料營下有此墨倅之入於衙客袖裏者身忝按道之地莫卽聞知於該倅遞歸之前者寧有是乎苟有此行査推給之心在官時若以一言嚴加防戢則鎭明決無不從之理此所以賊夫人之聖訓引喩於沈頤之者外此不卽登聞之罪發明亦似成說査事未竟之前因他罪充軍云爾則此一款容或可恕然駸駸然馴成鎭明惡者頤之也使箕城之民繹騷於備納禮錢亦頤之也出自特畀孤負至此嶺海之典有可逭乎時囚沈頤之卽其箕城地方亟施投竄之典卿等卽爲開坐以此判辭分付後發配又啓言平壤前庶尹趙鎭明以傳敎內辭意究詰則執憲約正差任禮錢見瞞於衙客輩旣已遲晩贓法至嚴當律難逭而旣有捧供以入之命請上裁敎以臺疏旣言貪饕意謂贓污在於犯用公貨與恣意賣鄕任昨日以究問得情事屢下飭諭而觀此供招不待屢次盤問渠之所爲也本事委折也言言直告節節自當因渠所供始知非公貨非賣鄕而卽瑣瑣屑屑約正執憲等差任禮錢事也渠之所爲曰以貪可乎曰以贜可乎曰以不法可乎曰以見欺可乎往古來今寧有如渠所爲之無知無耻無形無狀者乎且觀前道伯沈頤之之供則所謂禮錢推給皆有來歷而渠處徵出者不過如干其外皆徵於衙客輩而新伯下去又徵未捧之餘數云彼衙客輩若非暗地簸弄眞箇都吞則以近日人心之不古屢被拷掠之下寧或有白地辦納不敢一言推誨乎然則道伯之供不可以右袒此囚言前伯時査出還給之數旣有營上踏印文案則不可勤歸於竟作已物計贜一款似難議到而醉墮奸計之慫慂其爲同惡之歸如許辜負國恩之人若不用加倍之典烏在其懲貪戢頑之義乎然其直用死律律無可襯則其活其殺當博詢於大臣獄官處之更思可死不可死之間特念乃叔忠定屈以從輕雖使臯陶讞此獄不以爲失於太寬罪人趙鎭明枉法贜準不枉法贜處斷大抵贜死之律另立不枉法一條又備準之一字凡於跡同情殊處下此準字則死者生焉制法之本意豈不美好乎以鎭明擬此律意在於五極咸中監于玆詳刑卿等依此知悉擧行而杖流太輕以絕島減死定配作奸之衙客等令該道道臣照法痛繩後竝與所謂禮錢之推給形止狀聞事分付
정조 15년 · 강
以申大順爲多大僉使口傳也
정조 15년 · 강
配趙鎭明于金甲島
정조 15년 · 목
義禁府啓言罪人趙鎭明決杖一百金甲島定配所請押送允之
정조 15년 · 목
義禁府啓言麟蹄前縣監申光河原情泛稱遲晩請刑推得情敎以分揀放送
정조 15년 · 강
召見承旨李敏采徐榮輔于重熙堂
정조 15년 · 목
予曰臺啓入之予曰舊啓新啓之各書座目曾無前例大是不察矣
정조 15년 · 강
遞差承旨徐有成以李洪載代之
정조 15년 · 목
敎曰推考房承旨遞差前望單子入之待下批牌招察任
정조 15년 · 강
戶曹以時御所各司修改今十八日擧行啓
정조 15년 · 강
憲府聯啓陳勉賜批大司憲具㢞掌令李泰賢持平韓永逵柳▣
정조 15년 · 목
聯啓以爲目今世道人心紀綱風俗頹隳委靡有若垂盡之襄氣不可復振聖明在上此誠將治之期也以實心行實政卽遇災陳戒之常談今此三司之論亦皆慻慻於此而今者大小臣僚無一至誠留意於奉公者百度廢弛庶事叢脞此專由於不能委任人才做得實治而然得人之說才發於臺啓而所以不變一世蔚然有興者專在於我聖上一念儆省恒在本源之地焉近來守宰之數遞成一痼弊雖欲稍盡誠力擔着民憂恒有張而不收專以目下彌綸爲事不時之橫斂非法之貪墨亦未必不由於是請自今必軫數遞之弊俾有久任責成之效批以陳勉數條當留意
정조 15년 · 강
遣承旨詣社稷奉審摘奸以來
정조 15년 · 강
命明日方物封褁看品處所以便殿爲之
정조 15년 · 강
命禮曹佐貳留窠口傳差出
정조 15년 · 목
因禮曹坐不坐單子敎以吏判事豈不未安乎此窠旣爲三銓之階梯則是豈每政必通無人不爲之職也然而有闕則輒留窠寧有如許事體乎諸曹佐貳之毋得留窠自是格例而政院亦不敢開口可否近日銓官雖有大於此之做錯當之者當看作無妨乎無端留窠不請推之該房承旨從重推考進不進單子勿施仍令該曹口傳差出
정조 15년 · 강
命唐人漂到嚴飭救療
정조 15년 · 목
黃海監司李敬一以唐人漂到白翎鎭事馳啓敎以各別嚴飭救療事回諭
정조 15년 · 강
許施錦伯災結準數劃給之請
정조 15년 · 목
忠淸監司朴宗岳以各樣災結準數劃給事請令廟堂稟旨分付馳啓敎以依狀請施行事分付
정조 15년 · 목
因漢城府坐不坐單子敎以堂上中在外人許遞
정조 15년 · 강
兩司合啓請珍山郡狗囚嚴覈施律賜批大司憲具㢞執義林道浩掌令李泰賢持平柳▣正言朴崙壽
정조 15년 · 목
合啓以爲所謂天主學卽悖理之外道也近聞珍山郡數人專治其學甚至於傷倫悖義之事邑倅嚴加狗囚通文至及太學一世喧藉擧切驚惋不可不嚴加打破期於拔源請珍山狗囚者令道臣嚴覈快施當律京中則使京兆更加申飭如有現發者火其書罪其人以杜亂源焉批以末端事依啓何必上煩處分付之道伯以其罪如法痛繩以尊倫常而年前以異端之橫流爲由於正學之不明十行判批言之重複庶幾其間有不明者漸明橫流者寢息之效矣風傳雖難盡信臺言必有的據其在牖惑戢迷之方宜有申加防闢大抵中原則六合之外猶多不盡之地界設或與吾儒背馳者櫱芽其間如螢爝之於太陽不屑爲禁無足貽害而我國不然風土之所偏塞山川之所阻閡憎玆多口釀成事端此所以朝家之必欲嚴禁者也太學卽首善之地而走作之放心客氣不能制持往往有出位越俎之擧朝家不忍任渠猖恣不得不略示警責則竝與口耳之絃誦之業幾乎闕如堂堂黌舍之間守而居之者非年八十老學究則乃西北覉蹤之數三縫掖此固萬萬寒心而異言詖說之淬礪畏憚其責未必在於庠序科目之類惟其藜藿不採之勢政須於林下讀書之士而緣予緇衣之誠未篤雖使君子在野鄕黨州閭之中苟以獨善爲耻父敎其子兄勖其弟以及姻親知舊力之所遍講而明之交相切磋則其爲效益將見家家人人目不接不經之書口不道非聖之訓豈不休哉予雖否德在於君師之位當以是自勉而兼有望於林下飭躬之士各思勉旃也
정조 15년 · 강
御熙政堂方物看品仍行儒生殿講
정조 15년 · 목
予曰方物諸品諸承旨一一看審而如有欠頉者則這這拔去也予曰考官戶曹判書趙鼎鎭代禮曹判書鄭昌順爲之○試官以下行禮訖儒生李肇源等以次進講
정조 15년 · 강
命今日殿講齋生依到記例製述試取處所弘化門爲之
정조 15년 · 목
敎曰觀此書啓上齋生進過半百泮長之申飭有效雖可嘉也疏錄儒生之不爲觀科者旣欲嚴禁則何儒入參何儒倖漏以致渠輩之雜說乎令大司成一從疏錄使之今日一竝應試名係疏錄而稱在外者行査該道與家長卽其地方定配事令成均館知悉凡事不爲則已旣始之後豈可無端中止乎如是申飭之後宜有示信之擧今日日次殿講時上齋生進依到記例當以製述試取而試官更爲磨鍊雖至差晚生進皆爲整齊後入稟事分付雖是疏錄之外豈可禁止乎此意亦爲分付製述處所弘化門爲之
정조 15년 · 강
御弘化門行儒生製述讀券官吳載純李祖承申光履對讀官尹行元徐邁修閔昌爀尹光普
정조 15년 · 목
具翼善冠袞龍袍乘輿出永淸門明政門詣弘化門降輿陞座試官行禮訖予曰館堂入侍同成均李坤大司成金方行進伏予曰名入疏下諸生中未及赴試者爲幾人乎坤曰原在外外二十一人未及待令矣方行曰時刻甚急故知委於諸生而去來間或有回報之未及者矣予曰擧案親呈則無異於赴擧也以此意知委於未及齊到之儒生使之來呈擧案而限以再明日夕食堂捧擧案後草記令不可不信如或有在外者則自本館行會於各其道査處而若其非在外稱在外如是下敎之後終不入來者是自抵罪戾也朝家豈無處分之道乎竝依此擧行其中或有倖漏之人則必有自是之談尤豈成說乎大抵近來諸生之自侮尤甚殊極慨惜也不念出位之嫌替行臺閣之事固已萬萬可駭而名以儒疏見逐於守門將抱匭還歸寧有如許士子乎此則可謂四百年所無之事也門禁之設置卽予不得已之擧而儒疏之體重果何如則乍封旋歸寧有是也予亦粗聞待士之道亦豈歇後乎亦非不知解停後使之赴擧而今若以見逐於門將之士豈可容易解停乎大司成以此筵敎一一暁諭諸生也○以擬周少師少傳少保等謝於拜官之日命曰貳公弘化弼予一人爲表題○敎曰此非節製而特爲臨門者卽爲渠輩之赴擧而皆出敎育之意也多少下敎已諭館堂於食堂時自當承聞而今此殿座當於畢試後還內殿座豈可許久爲之乎斯速製呈事分付方外生各於題頭書方外二字事一體分付少頃科次考試訖敎曰爲日次儒生分製講之試取豈至於臨門昨於臺批亦已示意近日之士習果正乎否乎面飭參錄諸人別取方外之儒者意在於激彼而勸此方外生製述居首生員林漢浩有特敎賜第法文亦足可據直赴殿試之次進士李在寧給一分講則居首不過通栍令政院依例捧傳旨其餘通栍以下今番幷勿論參於疏錄未及入場者在外則自可査處而姑無去來者不過若干人此則令大司成依筵敎更加尋訪如在京一體捧擧案草記事分付○乘輿入明政門永淸門還內○敎曰入格儒生明日待令
정조 15년 · 목
敎曰在外玉堂許遞前望單子入之
정조 15년 · 강
遞差平市提調金文淳汰直長尹科
정조 15년 · 목
因市直手本敎以當該提調遞差官員汰去市民令刑判通衢開坐嚴刑定配
정조 15년 · 강
全羅監司鄭民始上疏自引賜批
정조 15년 · 목
疏略曰向者備局關文中論本道移轉之弊有曰道臣閫帥必以不愛錢者差遣然後方可責之云按藩之任亦自不輕眞知其人之愛錢則卽當斥而去之不然則亦當稍存體貌而今乃直驅之於愛錢之科不免爲蠹國病民之歸以何顏面處於長吏之首乎又伏見臺啓有曰俵災之際自營門至該吏次次除半盡歸私橐至請別遣繡衣分給臣於是益覺瞿然也災結分俵之法廟堂以其數行會道臣以其數知委文蹟昭載數爻班班守宰知之吏民知之雖使攫金之夫居是職決無以除出而歸私彼臺臣者未知於何聞見而爲此說乎誠莫暁其故也第臣忝居不稱之職得此不屑之目揆以私義不敢蹲據伏乞亟賜鐫遞批以卿其勿辭察任
정조 15년 · 강
命來二十日輪對爲之來十八日專經武臣殿講待下敎爲之
정조 15년 · 목
以尹光普爲校理李晴爲修撰金翰東爲副修撰李敬玉爲工曹判書閔台爀爲右尹
정조 15년 · 강
許施畿伯災實停代之請
정조 15년 · 목
京畿監司徐鼎修以災實分等停代分數條列後請令廟堂稟旨分付馳啓敎以幷依狀請施行事分付
정조 15년 · 강
正言李顯道以父病陳疏徑行踏啓字
정조 15년 · 강
掌令李泰賢陳啓時弊賜批
정조 15년 · 목
陳啓以爲爲縣吏者何嘗不徵捧於逋吏永除吏案而終必復屬國穀之欠失依舊民生之呼冤如前不勝痛惋請令道臣嚴關列邑逋吏復屬者査出永汰禁松長養者專係於戰艦需用而自各其營門雖云時送偏禆巡禁不無行賂之弊其所痛駭已莫甚焉湖西安眠島尤爲船林專賴處不可不嚴禁請令廟堂關飭批以衙前永勿復屬事裨將痛禁受賂事問諸當問處變通也
정조 15년 · 강
命米廛行首等發配其餘收贖
정조 15년 · 목
刑曹啓言市民刑配事命下矣上米廛行首朴枝昌靈山縣所任李益文興德縣金昌奎德原府下米廛行首金致郁高原郡所任韓師珖眞寶縣金泰興文川郡門外米廛行首成道寬江西縣所任曺文星咸從府李東曄長城府雜穀廛行首吳道彬茂長縣所任朱景信新寧縣趙慶▣仁同府定配所請竝押送敎以編配名數夥然更觀來頭處置次只行首發配其餘則先爲收贖也
정조 15년 · 강
遞承旨徐榮輔以徐龍輔代之
정조 15년 · 목
以李萬榮爲正言李太亨爲校理申獻朝爲修撰韓光植爲副修撰鄭東浚爲工曹參判李蓍明爲武兼初仕也
정조 15년 · 강
諭左議政蔡濟恭
정조 15년 · 목
敎曰日前箚批卿必見之決知其合下怡然而都堂之坐西壁替行招問府錄事對以大臣有身病未知苦疾之如何替行之擧適在箚引之後玆遣史官先問愼節仍以明日拜表參班之意使之傳諭卿其知悉
정조 15년 · 강
假注書任㸁以左議政蔡濟恭附奏書啓
정조 15년 · 목
書啓以爲臣奉聖諭傳諭于南部誠明坊左議政蔡濟恭所住處則以爲日前恩批之下不敢以私義仰瀆而賤疾適會添傷賓廳日次政府査對未能祗赴惶悚悶蹙卽者史官儼臨別諭誕宣臣雖擔舁敢不趨參於班行乎云矣
정조 15년 · 강
命明日次對拜表前來會
정조 15년 · 목
敎曰拜表之西壁替行五六十年以後所未聞之前例云才有進參之傳諭於左相而大臣旣造朝明日次對仍令拜表前來會事招致備郞分付
정조 15년 · 강
命各道諸儒行査置之
정조 15년 · 목
成均館啓言依聖敎參於疏錄未及入場者一一抄出在京諸儒則嚴飭尋訪傳宣聖旨進士趙學榮等書呈擧案入參食堂進士朴道永等或拘忌或身病言送實故其餘在外及鄕儒發關各道査實待其回移請更草記敎以在京未參朴道永等七人來呈擧案或言送本館則與直稱情勢大有間焉矣至於在外者之稱托與否査問之命欲知眞箇在外與否而更思旣不以情勢二字爲說則是不可以規避言諸儒事可謂都無事行査諸道徒煩酬應置之也
정조 15년 · 강
罷掌令李泰賢職
정조 15년 · 목
獻納李庚運啓言昨日憲臣之所陳何其猥屑之甚也下吏汰屬不過邑宰之事褊禆禁戢只是道帥之責如此鄙瑣之說無難登徹萬萬未安請掌令李泰賢施以罷職之典從之
정조 15년 · 강
遣承旨詣宗廟奉審摘奸
정조 15년 · 강
命抄啓文臣親試及秋等試射明日爲之
정조 15년 · 강
遞承旨金方行以李思祚代之
정조 15년 · 강
命朔書儒生都提擧抄啓
정조 15년 · 목
因篆文科次單子敎以鄭運耆今旣除職朔書儒生抄啓時無大提學都提擧抄啓事分付承文院
정조 15년 · 강
許施嶺南軍布代納之請
정조 15년 · 목
慶尙監司鄭大容以各軍門衙門納身貢布錢布間從民願上納馳啓敎以雖爲民弊許令代捧更念京軍門之弊彼亦民哉憧一念不能暫弛矣觀此狀本二十八邑猶以本色折米備納其餘三十九邑砲保亦皆本色參半爲說京營三軍可謂無衣而有衣殊甚可幸則朝家之軫念該道尤爲自別今年納砲保價布切勿過加點退事令廟堂申飭兵曹及各軍門萬一藉此下敎小民則納入筩細布邑吏從以容奸致有現發於來頭按廉之行不飭之守令隨現禁錮道伯難免重勘以此嚴飭該道星火行會因此聞筵臣言近來位太綿布之該廳點退無異價布云是豈成說朝家本意每欲一竝純錢而未果之事也令廟堂拔例嚴飭該廳以此意一體知委應納諸道俾小民得以息肩
정조 15년 · 강
命鎭海縣監丁好男彥陽縣監鄭宅慶令該曹營將口傳下批
정조 15년 · 목
慶尙監司鄭大容以鎭海縣監丁好男彥陽縣監鄭宅慶論賞令該曹稟處事馳啓敎以殘邑守令能爲此大修繕大營葺如非誠心豈有是乎推此治績可知兩邑守令令該曹營將中準瓜或瓜近人作闕今日內口傳下批該縣監之代以惜身名有地步人各別擇差無若昨日通望窠之屢改今番則初次直以可堪人差送事嚴飭銓曹
정조 15년 · 강
以成道鍾爲鎭海縣監吳應常爲彥陽縣監口傳也
정조 15년 · 강
命慶尙監司鄭大容狀啓粘連稟處
정조 15년 · 목
慶尙監司鄭大容以本道還穀之不敢擅便擧邑報附陳馳啓敎以回啓後考較判下令廟堂粘連稟處
정조 15년 · 강
行次對于熙政堂仍召見三使臣正使金履素副使李祖源書狀官沈能翼
정조 15년 · 목
辭陞也○左議政蔡濟恭曰臣於近來區區情私自然有不安之端而適又賤病侵尋日昨政府坐起未能進參政切惶悶意外史官臨宣聖敎至問賤病加減尤不勝惶感繼有次對之命玆敢强病登筵矣予曰大體卿之辭巽過矣卿亦豈無斟量者乎今番事適因事會而出矣此外又或有云而抉摘文字亦有所不可故仍以置之而至於臺語則有獨賢燮理等句語及必備其位之說無異對策之以備員爲設弊得人爲捄條故予亦思之又思不得已有所下敎矣濟恭曰臣於臺言何敢爲處義哉必備鼎席云者是臣自道之辭不卽聽納爲憂歎況乎反以爲引乎予曰遂事勿說陳達廟謨也予曰米穀廛人事卿亦聞之否年前堂疏之後市直手本每置於政院而日昨以手本査準於行賣時直則大不相似云故事極怪駭廛民欲使之刑配而姑令保放矣更聞昨日政院査奏之語則城內外市上絕無米穀云寧有如許民習乎自政院有請罪該署之啓而姑不賜批該署提擧進奏委折也刑曹判書金尙集曰日前廛民刑配之後市直加給二升則京外米商不但不爲運米入市反皆馱出城外以至市上絕米云故臣敢據張詠增價許賣之事昨夕以依時直行賣之意申諭市民米馱自今漸入矣濟恭曰以市直之加給二升米謂以有朝令之效歡聲日騰云矣今者刑判反以市直行賣之意諭廛漢則不但民情之更蒙朝令豈可只行於一日而廢却耶聽聞駭然而至如絕米之擧皆市民操縱市直之所致矣尙集曰若令低價行賣則京外米初不入來更以時直許賣云者慮有此弊也予曰大抵市直之高低非所以自朝家分付者而日前刑配之擧卽爲手本與行賣價相左之罪也而伊後二升之加給或謂以朝令之效已自大臣知以如此則小民之妄度尤可推知也本意雖不如此下民之知以朝令者今忽降之二升則下民之視朝令當謂何如耶此則提擧未免有不審之失矣濟恭曰始令加給二升今以市上絕米更許依前價行賣則寧有如許示弱之擧乎尙集曰不得已許令時價放賣而至於手本添報升數卽是謬例矣予曰如許謬例誠極駭然當該提擧不可無論罪之擧而大體本意今於小民無以家諭戶說則大臣所奏是矣使米穀忽然減價忽然增價殆同皆由朝令是豈成說乎且前日之加給何不以一升而直加二升今日之減給又何不以一升而直減二升耶此皆提調不善擧行之致矣濟恭曰詣闕時聞下吏所告昨有減價之下敎故自今日市直當依前行賣云矣予曰寧有是也或者承宣有誤傳之擧耶承旨李義弼等曰初無減價之下敎則臣等何敢妄傳乎予曰政院如不誤傳則外間豈有云云乎予敎尙集曰自今日更爲申諭市民俾有次次減價之效也以此以彼廛民所爲誠極痛駭保放諸人一竝卽爲發配事分付提擧先退幷卽擧行也濟恭曰昨見完伯疏本以臣之回啓中文字作爲引義道臣之如是似過矣予曰以愛錢二字作爲引義乎濟恭曰無論諸道穀包之山邑積峙沿邑空虛皆由於從高價發賣之致也原弊之矯草難責於一二道臣此道臣何必獨引乎予曰人性不同故似有此過引之擧矣濟恭曰黃鍾五事收議中臣所云居內居外之說卽不過引用古文聖敎如是洞諭實爲萬幸矣予曰且令黃哥若許降妾則彼十三家結姻將何以爲之乎此尤不可許者也濟恭曰第今李敏行在於非兩班非中人之間結婚無路云別下絲綸以示無礙似好矣予曰此後敏行自當無礙於結姻班族何煩下敎乎禮判亦陳意見也禮曹判書鄭昌順曰特下傳敎以明班族然後可無礙矣予曰然則當有下敎而此後李敏行之子若孫間或有登第者皆爲掌令等官職乎濟恭曰敏行後孫如得科第者當分館於國子至拜禮兵郞官矣予曰三使臣進前予曰今者卿等銜命於萬里善爲往還也近聞門禁蕩然科外雜物恣意出入云寧不駭然今番之行必去其太甚者而書狀亦須另念禁飭也履素曰臣今出疆矣所帶本營提調自是緊重不可一時曠任敢此仰達矣予曰有餉色則亦當有軍色而軍色之尙未差出由於未遑兵房職名雖曰權稱事務旣掌軍總自今兵房例兼軍色提調而此後餉色提調若値在外或未差之時權令兼察定式施行也
정조 15년 · 강
飭諸臺瑣屑論啓
정조 15년 · 목
左議政蔡濟恭啓言兩司諸臺自多不擇之辭矣以啓語之朝紙所出論之經幄儒臣斷之以堇辨魚魯這箇四字是何等至庸至劣之目而遽加於論思之地乎此則猶可屬之不擇而數昨府啓之論及各邑衙前及營閫褊裨者尤係瑣屑而所謂衙前永勿復屬道伯或可發關屬邑而雖廟堂體面所在不當以此發關況可以登諸啓語乎爲臺臣慨然臣意則臺臣雖逐日詣臺無可言則傳啓而已有可言然後言之不必强使進言有若束縛之爲矣惟願俯賜察納○敎以近日之申飭兩司特有激而發自見向來聯箚爲兩司欲令一番湔其耻如是之際日督課程誠有束縛之嫌卿之所奏甚好矣大抵納污藏疾自納污藏疾屑屑銷銷自屑屑銷銷則有不可偏此而忽彼此後必求底可績之言勿拘課程隨事獻替事方欲面飭於入侍兩司諸臣亦以卿所奏出擧行條件也仍敎曰兩司諸臺今皆登筵以此知悉如有昌言則雖曰日陳無或以瑣屑之事更爲論啓也
정조 15년 · 강
命邪學綻露者亟加重律
정조 15년 · 목
左議政蔡濟恭啓言所謂西洋學之惑世誣民者又復出矣以臺啓見之湖南一二人之悖倫滅法者言之污口書之污筆元氣壯實則客邪不得侵犯如欲使客邪消滅莫如扶植我元氣固無用加勉而第其眞贜綻露者必亟加重律然後庶不違於不與同中國之義而人亦畏法有所懲創矣從之敎以若於不干之人有敲撼之計則此常情之外如有此等之弊卿亦隨現執奏則當査實嚴處矣
정조 15년 · 강
許施東萊府別騎衛試取人施賞之請
정조 15년 · 목
左議政蔡濟恭啓言東萊別騎衛試取時之次十人論賞之法中廢委折關問該道矣慶尙監司鄭大容報辭以爲中間廢閣未知何故而別騎衛之設實出於朝家重邊備激武士之意則目今慰悅不過復設舊例而十人論賞之中廢宜有稱冤之端爲辭矣邊上武士以賞格之古有今無爲稱冤不可不矜念依道臣所報之次十人施賞特許復設無妨矣從之
정조 15년 · 강
許施開城府常平廳年租作米之請
정조 15년 · 목
左議政蔡濟恭啓言卽見開城留守具庠報辭則常平廳會付年八百三十九石租一千一百七十三石民人本非願受每以作米之意有所呼訴爲辭矣民情皆願作米則朝家不必靳持依民願許施無妨矣從之
정조 15년 · 강
命務安等邑極人論賞竝從自願許施
정조 15년 · 목
左議政蔡濟恭啓言務安等邑極活人論賞關問矣卽見全羅右水使卞至健所報則羅州居文榮水崔永孫金公善李貴同務安居朴道長金得水果川居李重祥皆願加資京居徐春福只願米布爲辭矣帥臣所報如此請竝從自願許施從之
정조 15년 · 강
命荏子島牧場移合押海島置之
정조 15년 · 목
左議政蔡濟恭啓言頃因內需司單子荏子島牧場許耕便否關問該道矣卽見全羅監司鄭民始所報則靈光荏子島馬場周回三十餘里可以播植百穀而山底平衍處名曰終達坪幅圓爲四里許於此作畓則當爲數百結今若以牧馬移合於押海島則鎭民生理大有所益羅州則設場畜馬之各分處所者必有料量則今不可移此合彼今又添一牧場實爲島民難支之端云矣荏子島雖曰可合起耕以其牧場移之押海島則狎海民皆不願受道臣之以爲難便必有意見而然矣何可厚於靈光而薄於羅州乎敎以置之也
정조 15년 · 강
飭使行時帽稅及銀子請用
정조 15년 · 목
左議政蔡濟恭啓言近來帽稅無主管之人故象譯輩視之以諺所稱官猪腹痛其所減縮初不憂念帽出漸少稅納轉減今番使行稱以公用銀二千兩不足要得關西銀子故臣果叱退而其所不足中一千兩卽渠輩所貸用者事之痛駭莫此爲甚此後則帽稅數爻使臣照管俾無疏漏之意定式如是而象譯輩若以公用不足復請銀子則繩以重律然後庶可嚴畏且聞廛人許有無稅帽二百隻許劃之事故當稅之帽憑藉於此作爲無稅之弊云奸習誠極痛惡各別嚴禁之意請申飭使行與灣府從之
정조 15년 · 강
命愍貞嬪致祭獻官以掌令鄭弼祚進去
정조 15년 · 목
禮曹判書鄭昌順啓言愍貞嬪造版日遣官致祭事已爲啓下當以禮官擧行乎敎以獻官以掌令鄭弼祚進去諸執事亦以漢南等諸宗子孫中參祀者勿拘白徒塡差事分付該道也
정조 15년 · 강
命旌故相臣金熤之閭
정조 15년 · 목
禮曹判書鄭昌順啓言故相臣金熤孝行搢紳章甫呈單京兆而此大臣孝友之行諸臣亦嘗屢聞而欽歎者也今此狀中所請卽旌閭之典事係恩典請下詢大臣處之左議政蔡濟恭曰此大臣孝友之行臣亦稔聞矣今當公議齊發旌閭之典豈有他見乎從之
정조 15년 · 강
命貢膳定例時惠堂罷職原丹釐正
정조 15년 · 목
禮曹判書鄭昌順啓言向來物膳臘猪爲軫民弊特許代封而嶺南朔膳中生猪獨漏於代封中俄者惠堂欲爲陳達徑退未果封進日字聞在迫近故敢達矣敎以北道朔膳亦命特除則獨於本道如是遺漏其時惠堂事難免不審貢膳定例釐正時當該惠堂罷職原丹已料其似此做錯姑留中亦自備局卽爲釐正也
정조 15년 · 강
大司憲具㢞陳啓避嫌仍論成德雨等賜批
정조 15년 · 목
陳啓以爲大臣以臺啓之猥雜瑣屑盛加非斥雖不當着於臣身臣旣無仰副求助之聖意則壞了臺風貽羞淸朝之罪臣實爲首其何可仍冒於臺次乎請命遞斥臣職批以勿辭亦勿退又啓以爲向來前司諫成德雨之疏歷論諸家以及於黃鍾五其所謂利其資裝意慾不滿云者太沒裁量士夫之口氣貽羞甚大請施以譴罷之典從之又啓以爲向來臺啓中僅分魚魯雖曰專着於玉署之臣亦異指斥一人之論諸玉堂以此引義便成難進之犬防若此不已則歇泊無期而以致館直久空合辭連闕事體殊極未安請當該臺臣從重推考諸玉堂申飭行公從之
정조 15년 · 강
執義林道浩持平韓永逵柳▣獻納李庚運避嫌乞遞賜批
정조 15년 · 목
道浩永逵避嫌以爲向來求言之日略陳愚見而至於堇分魚魯一句不過泛論矣登筵長僚以沒量至有請推之擧以何顏面晏然於臺次乎請命遞斥臣等之職○▣避嫌以爲都憲以同臺鄙瑣之說旣有避嫌臣之去就與都憲無異請命遞臣職○庚運避嫌以爲以一句語至有其時憲臺請推之擧當初啓語以合所懷謄傳臺廳則不可以不參啓晏然也請命遞斥臣職益批以勿辭亦勿退待
정조 15년 · 강
遞掌令鄭弼祚遞差持平柳▣
정조 15년 · 목
敎曰掌令鄭弼祚許遞承旨李亨元啓言持平柳▣避嫌未承批前徑先退出臺體極爲未安請從重惟考敎以做錯非細遞差也
정조 15년 · 강
命平市提調金尙集越俸一等
정조 15년 · 목
敎曰手本與行賣之相左專由任其襲謬不能察飭而然云年前堂疏以後平市當該提調竝施罷職之與今又聞於筵席時提擧之輕許增價大是做錯當該提調亦爲越俸一等
정조 15년 · 강
遞承旨李洪載遞差承旨李義弼李敏采以申大顯徐郁修爲承旨
정조 15년 · 목
洪載不爲仕進敎以許遞今日政差出○敎曰當該承旨竝遞差前望單子入之待下批牌招察任
정조 15년 · 강
罷承旨徐郁修職
정조 15년 · 목
敎曰今日班列擧案中書進字故前望點下矣今聞尙不承牌可知其不進而書進右副承旨徐郁修罷職
정조 15년 · 강
命李敏行家婚班事令該曹分付更無爭端
정조 15년 · 목
敎曰今聞大臣與禮判之言李敏行及與敏行連婚之家來頭婚班方在非兩班非中人之間須有朝家一番飭令可以無礙云旣聞之後在朝家無物不遂之政豈靳一張傳敎乎令該曹以此分付俾各依此知悉莫敢於此更有爭端
정조 15년 · 강
遞判尹李致中以鄭存中代之
정조 15년 · 목
敎曰今聞承宣因大臣言微稟六曹査對堂上不可不備員未肅拜及懸病諸堂牌招先進去後謝恩實病及在外人許遞與未差之代前望單子入之待下批牌招一體先進去後謝恩
정조 15년 · 강
以沈煥之爲吏曹參議前望也
정조 15년 · 목
以李坤爲吏曹判書李集斗沈晉賢爲承旨金孝眞爲掌令閔昌爀爲校理金熙朝爲修撰
정조 15년 · 강
禮曹參議尹行元疏陳應避乞遞踏啓字
정조 15년 · 목
行元與本曹判書鄭昌順有親査應避之嫌也
정조 15년 · 강
大司諫申耆陳疏乞遞仍陳時弊賜批
정조 15년 · 목
疏略曰臣於向年納言之職至遭刊改之斥臺端一步鐵限在前伏乞亟賜鐫削焉生弊之源雖由於下矯弊之道誠在於上今殿下苟患紀綱之陵夷惟宜奮發大志廓揮乾斷天誅之自干者亟施當律贜墨之尤甚者竝置常典輦路呼籲或涉冒濫則照法嚴繩宦塗級引若係阿私則許令駁正藥院捧退敬愼而無以賄成灣府搜檢嚴束而先使律已苟患風俗之敗壞惟宜導之以德齊之以禮進忠厚之士遠浮薄之輩苟患生理之窮乏惟宜政先崇儉禁申趨末侈濫之習戒自貴近儲蓄之方均飭內外苟患人才之尠少惟宜尊尙道學選擧遺逸籲俊之誠如渴之飮育才之方如木之養而人才簡拔最爲切時之務倘殿下得賢而弘功則何患乎紀綱不立風俗不古生理不敷也日昨兩司以天主學事略有論啓臣於此竊有所駭惑者惟彼權尹兩賊以儒爲名主張妖學神主恣意燒毀親屍不知去處此實綱常之罪人且聞京外無識之類暗地傳授轉相濡粱其爲世道隱憂長慮容有旣哉更下飭論於湖南道臣權尹兩賊嚴刑得情依律勘斷無論京外潛尙此學者另加嚴覈京外山訟爲今痼瘼從今以往若有發墳之事則造謀加功一竝嚴刑島配勿揀赦典爲定式焉邊地守令文武交差之法載在國典臣謂西北邊邑守令一竝交差以爲民受其益之地斷不可已也批以諸條所陳當留意附陳異端之弊卽日前臺批已詳言者而其中兩件罪犯果如傳說則其罪尤無可言何異於禽獸夷狄乎令廟堂嚴飭道伯照法痛繩京外潛尙之類亦爲依請申加嚴禁隨現科斷朝筵大臣亦有筵奏仍令廟堂枚擧嚴禁爾其勿辭察職
정조 15년 · 강
都承旨李祖源上疏辭職賜批
정조 15년 · 목
批以疏辭下該曹稟處○吏曹啓言知申重任有非出疆之臣所可仍帶似當許遞而宰臣所帶遞仍臣曹不敢擅便請上裁敎以依回啓施行
정조 15년 · 강
許施水原府軍餉太作米之請
정조 15년 · 목
京畿監司徐鼎修以水原府軍餉太分給中二千石作米馳啓敎以依狀請施行事回諭
정조 15년 · 강
淑陵曲墻修改命以數日擇吉下送
정조 15년 · 목
咸鏡監司李文源以淑陵曲墻地臺修改擇日與香祝令該曹磨鍊下送馳啓敎以曲墻修改以可合數日擇吉下送卿爲獻官將事仍卽董役期於未寒前畢役祝文親撰下送卿其知悉事回諭
정조 15년 · 강
吏曹參議沈煥之疏陳應避乞遞賜批許之
정조 15년 · 목
煥之與本曹判書李坤有四寸妹壻應避之嫌也
정조 15년 · 강
大司憲具㢞以母病上疏乞遞批許救護
정조 15년 · 강
以李集斗爲吏曹參議
정조 15년 · 목
因臺諫有闕政事啓稟敎以當日爲之參議未差之代前望單子入之待下批牌招參政
정조 15년 · 강
命銓官推考傳旨勿施
정조 15년 · 목
因銓官推考傳旨敎以今以諸案完決至今酬應則政官之無端請牌至再至三添一煩勞承宣之畏銓官何太若是之甚原傳旨勿施此啓辭還給
정조 15년 · 강
有政吏曹判書李▣參判朴祐源進
정조 15년 · 목
以洪秀輔李百亨爲承旨韓興裕爲掌令丁若鏞爲持平朴奎淳爲校理
정조 15년 · 강
判下刑曹殺獄案覆啓
정조 15년 · 목
該曹啓言南部金得良刺殺其妻朴召史箇箇承款請依例結案取招後稟處敎以前此夫殺妻之獄情猶有可原跡不無可恕者多付之傳生從輕之科者非欲低昂於三章反以究之死者之心死者心內必以渠夫之由渠償命以爲冤不以爲快大抵償命也者所以洩其鬱而慰其枉則妻爲夫之心生死固無間然然而膠守常典不思闊狹殊乖聖王制刑之本意十之八九一例屈法此獄段其情也絕可惡其跡也尤難掩結髮數十年同室契活忽地因醉下手竟成殺越之變虛謊極矣㦧毒甚矣不可以渠之窮窶便作失性有所參量於其間大辟之律但當論其跡而已情之一字決難容易議到而細觀文案且求其本情於形跡之外一言而蔽之曰渠無必殺之本情而所以行兇者由於醉也由於失性也此而不以情較跡則曾往之當死而不死者一一追理竝置之一律然後可無斑駁之嫌渠之本曹推覈也不待屢次加訊卽於會推一招節節承款者尤可見良心之不泯於是乎依他囚已施之例用次律不至於太失刑乎罪人金得良加刑三次絕島減死永定官奴初檢官推考又啓言西部呂士玉踢殺孫珍郁事請更加嚴刑期於得情敎以起鬧者朴東春也下手者朴東春也爲東春之妻甥呂哥士玉稱名者替當而代逞竟至於償命之換定士玉者可謂太不識工謀之計以近來俗樣之拔一毛利天下猶不爲渠能捨命於爲妹夫雪憤之擧者宜乎見笑大方難免落科先犯者似士玉而士玉先犯之前安知不有東春之先犯猛踢者似士玉而東春猛踢之勢亦安知不若士玉之猛踢乎不可以東春則覉蹤士玉卽土着而且其私和之跡乞附之狀箇箇綻露於渠招他供遽有擬據於惟首惟從之別獄貴審克疑出屢閱卿等十分理會無疑處索疑索疑處還索無疑更又以情跡較解以强弱較看以輕重較試以先後較考以證參較究以言貌較稽以供案較證於此七者之中無一分可疑之端然後定執元犯仍具意見草記稟處又啓言中部許俶打殺金光範事請更加嚴刑期於得情敎以大凡殺死之獄先看詞證之備與不備此獄叚所謂辭連諸人與干犯人無非鳶是一邊雖使所謂爲正犯者有十口百舌難以輕易掉脫而取見原案反覆理會被告許俶之爲此獄正犯無待乎詞證而合置當律不須更容他說大抵醉目雖無天子酒中亦見眞情則觀於行兇器杖由於故犯明若觀火非刃非杖不踢不嚙而拾取塊石於袖裏直向額角盡力當下者其情其跡可謂綻且露矣人所切忌而切諱者坐地家門之侵貶逼辱則死者言內汝不過馬直之子七字激起血腔斗憤而加之酒政所使添却與爭出板之麤氣其烈甚於火不怕不顧卽地逞毒以渠兇獰不施當施之律其可曰殺人有代死之典乎罪人許俶除尋常更加箇箇各別嚴刑期於捧直招以聞干犯金性行頭撞眉稜之說無異自服勸與偕往者渠也初起鬧端者渠也特以渠非馬直之子打非必殺之物雖免於償命之科而渠雖幺麼賤校亦與褦襶常賤猶有界限則頭戴喪笠會飮戲謔之狀可謂兩罪俱發各別嚴刑一次照律以尊風化參證高行敏鄭來秀等雖不共參於下手之際持纕之說亦在於文案則本事之外其爲有關名敎不可以無識無耻有所寬假於無倫之習竝捉來照法痛治干連朴昌彬渠可謂逋逃藪窩主也非汝牛角何壞我墻亦非渠斷案而何醉鬪之擧不幸出於渠家被打垂死之漢渠旣接置則渠當盡心看護之不暇初再檢招殊無驚㥘救活之語者其矣所爲節節痛惡設令正犯許俶之犯手有一分可蘇之勢渠之一晝夜看護如彼其歇後則死者之促其死亦安知不在於渠乎如許頑悖之類若不嚴法重治何以正民習杜後弊乎昌彬嚴刑一次遠地充定軍役
정조 15년 · 강
命司謁安福大決杖放送
정조 15년 · 목
因刑曹囚推罪人文案敎以此文案必於廳坐時入啓而過午之後始乃登聞當該承旨推考司謁令政院査實以啓如果司謁之遲滯當該司謁決杖六十度○刑曹以當該司謁安福大決杖二十度四十度則收贖放送啓
정조 15년 · 강
溫陵告由祭命以二十六日擧行
정조 15년 · 목
禮曹啓言成愼墳山修治後溫陵告由祭吉日令日官推擇則今月二十六日爲吉云請以此日擧行允之
정조 15년 · 강
命漂人入送咨文撰出順付節使行
정조 15년 · 목
黃海水使尹範行以白翎鎭漂到唐人問情馳啓敎以漂蕩大洋一死二生可矜且可幸還歸願由陸路則不可不別般救療厚給衣糧定差員順付於使行雖於渡江前先爲入送鳳城本地方事分付道帥臣處沿路供饋各別嚴飭事關西伯處令廟堂亦爲申飭○備邊司啓言白翎鎭漂到彼人物件中可以運致者替給刷馬難於運致者從優折價以給已例卽然依此擧行之意分付亦令槐院撰出咨文下送灣府順付於今番節使之行漂人入送若在使行渡江前咨文一體入送之意請分付允之
정조 15년 · 강
持平韓永逵陳啓討論尹持忠等賜批
정조 15년 · 목
陳啓以爲西洋學之邪說未知出自何時而惑世滅倫豈有如珍山郡權尹兩賊者哉惟彼兩賊酷信無倫之悖書做出滅綱之極變焚其祠版棄其親屍以其惡生樂死之心有此窮凶之事如此凶賊委之郡獄實是失刑之大者且以該邑倅論之此何等變怪則其在秉彝固宜馳報而略無驚動之意大爲滅倫莫甚於此近聞朝士洪樂安儒生成永愚各發長書於搢紳之間永愚書未及見而樂安書則其中有曰昔之畏憚邦禁暗室屯聚者今則白日恣行公肆播傳昔之蠅頭細書十襲囊篋者今則肆然刊行頒諸京外又曰敎主便是渠帥又曰速歸天堂爲極樂死於刀刃爲至榮又曰吾道爲異端而吾道之不齒士類者適中渠輩至願又曰敢爲邪學欲繁其徒自爲先予以嘗試云云臣見之未半不覺心寒所謂敎主與其徒旣有發書則一按可知請珍山狗囚罪人尹持忠權尙淵亟令法曹嚴覈正刑該郡守施以竄配前別檢洪樂安進士成永愚令該府該曹捧口招痛繩批以末端事待道伯査事決末處分矣
정조 15년 · 강
諫院聯啓討論尹持忠等賜批司諫李彥祜獻納李庚運
정조 15년 · 목
聯啓以爲西洋學未知出自何時而其滅倫凶憯乃至於權尹兩賊事而極矣究厥罪惡寸斬猶輕雖以該邑言之固當馳報聲罪而不此之爲伈泄度日如此之類不可置之於字牧之任朝士洪樂安儒生成永愚之書臣等見之未半不覺體粟請尹持忠權尙淵亟令法曹嚴覈正刑該郡守施以竄配前別檢洪樂安進士成永愚令該府該曹棒口招査出痛繩批以末端事異端之害甚於洪水猛獸若不隨現嚴懲其爲世道斯文之憂當如何此所以有日前別下十行也然傳說不可一一盡信無倫罔赦之罪設如傳說鄕曲幺麼一二箇悖常干憲之類其所處置一通臣足矣正其律而誅之可也明其罪而刑之可也此在究覈以後事而至於令法曹替行該道之事不但有實事弄眞之歎聖人豈不言攻乎異端斯害也已乎攻之爲言專治之謂也以專治爲事反有違於中國不事戎狄之意於其已露者旣付之道伯嚴覈則設或有未及摘發者不必窮搜極覓以遏其自新之路又如洪樂安等事以私書句語問之不特有關國體安知別般機關又在這裏乎該倅事以此以彼事在本邑亦豈可無罪乎當待査事決末處分矣
정조 15년 · 강
命戶曹郞廳監役官定配分揀
정조 15년 · 목
敎曰飭已施戶曹郞廳及監役官定配者分揀○義禁府以機張縣定配罪人兪駿柱歙谷縣定配罪人朴絅壽放送事分付該道啓
정조 15년 · 목
因囚單子敎以生疏所致分揀放送
정조 15년 · 강
重勘時囚魚用謙
정조 15년 · 목
義禁府啓言時囚魚用謙莫重祀享旣犯規避之罪論其所犯萬萬痛惋請從重勘斷允之
정조 15년 · 강
命殺獄罪人許俶嚴刑捧遲晚
정조 15년 · 목
刑曹啓言殺獄罪人許俶請嚴刑得情敎以馬直子三字之聞與不聞無足輕重於此獄而金性行之非正犯明若觀火朴昌彬之不下手無人不知則此獄首犯非渠而何昨下判辭反復丁寧如渠無情者宜不敢書其辭觀此更推招供發明新反竝與諱不得掩不得處一直抵賴反不如初覆檢會推求諸招之半吞半吐特敎究問之下本曹擧行未免前例板揆以事體殊甚夫安後次訊推時如前箇箇各別嚴刑期於捧遲晚以聞
정조 15년 · 강
左議政蔡濟恭陳疏自引仍乞遞賜批
정조 15년 · 목
疏略曰兩司闢異之論實令人心服而其所言專以洪樂安長書爲信契竊惟異端邪說孰如楊墨而今之所謂西學以遺親後君爲一副義理欲以書賊天下人之子其爲禍實百倍於楊墨臣嫉其書如仇讎再昨歲登筵反復陳達乃於樂安書至始知有湖南兩賊雖以急斥之心語無稱量而獨不念八方人心易致驚動乎大抵固當痛禁嚴誅而若有甚麼之意及於不干之他人則未必不爲世道之憂仍念臣濫居台輔不能淑人心而培正學使倫常之變累淸明之化如欲淬礪一世其所責飭宜自臣先伏乞亟遞臣職仍降威罰批以卿於小報見昨日臺批乎異端云乎者非獨老爲然佛爲然楊爲然墨爲然荀爲然莊爲然申爲然韓爲然凡諸子百家有萬其類之書少拂於正經常道而非先王之法言皆是也故孔子之世邪說之橫流不至如孟子之時孟子則斥之以洪水猛獸亂臣賊子孔子只似泛說其爲害者蓋所遇之不同而易地則必皆然今人以小人之腹度聖人之心認之若湯誓泰誓裕與迫之各有間然者然可謂太不識孔子竝與諸子百家未入於眞箇異端者流猶且創立異端之日揭訓而預防論語本旨何嘗不尤嚴而愈厲於好辨章耶況今距孔孟爲千有百年其所闡發闢廓之責不在於吾黨之小子乎予常語筵臣曰欲禁西洋書之學先從稗官雜記禁之欲禁稗官雜記先從明末淸初文集禁之大抵正其本者若迃緩而易爲力捄其末者雖切至而難爲功今予所欲禁者未必不爲正本之一助若使孔子得位而行道諸子百家之說不得與經傳竝行則孟子何若而費盡多小大說話以取時人好辯之譏哉適因卿箚更申臺批未罄之輪囷卿居廟堂籌謨之地須以明末淸初文集及稗官雜記等諸丹投之水火當否與諸宰爛加講究而此若以令不便爲嫌赴燕使行購雜書之禁在所申明卿意云何至於所謂西洋學之爲痼弊卿箚中至以嫉其學如嫉仇讎作書而明卞對人而切戒云爾則卿之以不早正人心明聖學反以爲自引誠過且過矣予在君師之位尙不能先事導廸化行俗美何有於卿又若洪樂安輩私書中一二取譬之句語昨於臺啓果見之爲念四方聽聞之起惑勿煩於具書使卽釐改年少新進利口之病卿何乃一任之此則還爲之慨然于卿自餘在造朝日面討卿須安心勿辭卽起視事又敎曰此批答遺史官傳諭于左議政大臣箚子何等體重而申牌後到院者與他公事同入以致侵暮取見呼燭宣批當該司謁爲先汰去不卽提稟之承宣從重推考
정조 15년 · 강
命抄啓文臣習射嚴飭成就
정조 15년 · 목
訓鍊都監以抄啓文臣崔璧習射時二十巡得中三十矢矣自今日出直之意啓敎以試射期限在近嚴飭肄習各所使之限內成就也
정조 15년 · 강
勘放時囚魚用謙南部都事南鶴玄
정조 15년 · 목
義禁府啓言時囚魚用謙母年八十七歲云從重論告身盡行追奪杖八十徒二年定配請收贖放送允之敎以如有功議各減一等也○刑曹啓言初檢官南部都事南鶴玄發緘取招惶恐遲晚從重論杖八十收贖公罪請以右律施行允之敎以功減一等
정조 15년 · 목
予敎左議政蔡濟恭曰卿之箚子每入於夕時而昨箚又値對盤呼燭賜批以至夜深故以本草使之傳諭矣或無誤字與疊字處乎濟恭曰暁間見承宣錄送者則有一二處誤字而第今怪事出而致煩酬應政切惶悚雖不得不冒上一箚而又値侵暮以至宣批於水剌進御之際老切惶恐予曰此何必過引乎大抵正道明而聖學行則豈有如許邪說之傳播乎此所以爲世道有深長慮者也當初臺啓之合奏雖或過當臺臣旣聞之後此等事豈不論啓乎但攻乎異端斯害也已則聖人之微意可見且中國不事夷狄雖不可使五胡入關而亦不當如秦漢之窮兵病國故日前臺批果有所裁量者外人見之必以予爲緩治異端而異端如夷狄亦豈可窮治之乎大抵近來含嘿之世洪樂安之長書果何意耶若如臺言誠爲危悖則樂安以言語傳說於卿有何不可而必以長書爲之乎我國事皆勇於私鬪則樂安之書必有所以臺批中機關二字意有在焉卿亦見其書而不言何也日昨賓對以敲撼二字仰奏予亦料其微意矣顧今已著者不可不亟令嚴治使未著者以開自新之路而猶復誑惑者卽自干典章者亦復奈何至於卿箚中張角等說尤涉太過而第今正學日微世道日非而以此邪說說去說來則徒致詿誤以卿地處若欲彌綸使之自滅豈無其道而以至於書之文字傳播一世而一直任他乎此予所以不能無慨於卿者也朝家處置之道何以則爲好耶今日乃齋戒日故次對初不欲爲之矣專爲此事使之來會矣濟恭曰今者西洋學之書其害豈勝言哉其實與佛書大同小異而在前則以邪說也故人不取看近來則好看異書故有迷惑不知返者矣珍山兩囚事聞該倅之抵其兄書則尹持忠之火主棄屍之說果傳者之誤權尙淵則其族來見臣曰往尙淵家則祠板不在驚問則謂以置之無益已爲區處云故問其區處之所稱以投水云今若査問虛實可卞矣予曰方自本郡査實乎濟恭曰然矣予曰已現者不可不依法處之而臺啓中旣有敎主徒黨之語雖不自朝家査問卿若査問於樂安則必當知之矣濟恭曰今雖有爲此學者冠儒冠衣儒衣有難以外面査得今若未捉其跡而曰爾爲西洋學云則人於此豈有自服之理哉面賁究詰之際株連逮捕便成大獄今於淸平世界安有如許事乎雖以樂安之書觀之搢紳章甫間爲此學者十居八九云寧有是理乎予曰所謂西洋學果何如而誑惑人心至此之極耶濟恭曰其學專主天堂地獄其所謂父事者有三尊上帝第一父以造化翁第二父所生父則反居第三云已是無倫悖義之說其國之俗本無君長擇於凡民中純陽者立而爲君云尤極凶惡我國禮義之邦乃反迷惑於妖說誠絕惡絕悖也予曰顧今息邪距詖之責專在於卿矣何以則使之自起而自滅皆得自新之路哉濟恭曰惟當從現者治之火其書人其人則自然寢息矣予曰雖欲使其書投諸水火如其潛自藏置者則何以搜出乎濟恭曰立法太嚴斷以一律則反不得行焉都不如明示禁條使自磨滅之爲愈也至於樂安書中速於置郵繹騷民間等句語此乃年少輩語不稱停之致本事則本不若是其極也箚批中一任之敎臣豈無仰體之道乎大抵每事激則生事今之黨論亦由相激之所致姑令置而勿問使之自滅好矣予曰予之所以使卿致此位者以卿所執之義不以爲非故欲使一洗百年之耻今則靑黃黑白之色庶無偏廢之歎矣今此異端之學忽出於卿之秉軸之時而攻之者爲之者亦皆卿所知之人卿於此未能調劑則卿安得辭其責乎靜鎭之道惟在於卿卿須闢邪斥異拔本塞源使世道復振人心大定則豈非大幸耶至於敲㨔之患惟予是恃可也樂安則其言專爲闢異端不可以妄言罪之而不爲面陳有此長書者誠非善爲之事故欲問於都承旨而未果矣至於珍山兩囚則査實之後如或冤枉何必罪之該倅則爲人可謂老學究亦何足深責乎濟恭曰兩倅之罪若冤枉而被罪則豈不可矜乎非但自許經學曾在禮山時以此等事或治或敎嚴禁而今以此事被罪則非渠本心矣予曰此事誠係世道之憂而臺批中下敎予亦有斟量者諸宰之意以爲如何各陳所見也左參贊金華鎭曰臣於乙巳年待罪秋判也誑惑尤甚者一竝刑配焚其書今番珍山兩賊事比前尤倍不可不嚴治矣禮曹判書鄭昌順曰樂安書中搢紳章甫之漸染十居八九者至如册子刊行誠極驚駭亟令査出宜矣吏曹判書李坤曰異端邪說卽無異洪水猛獸第念窮治亦有難便之端聖批中以開自新之敎誠至當矣副司直李柱國曰先從已現者卽令嚴治宜矣刑曹判書金尙集曰不可一任其熾蔓而特以王者不事之意一付大臣以爲自起自滅之地亦好矣戶曹判書趙鼎鎭曰道査如果傳說不可不嚴治矣訓鍊都正趙心泰曰農夫愚民互相傳道云此非細慮矣予曰左相旣在大臣之位凡於靜鎭之方務盡其道使過者抑之不及者改之卿之力所及處必思所以衛道之方可也勿論爲其學者與攻其學者一以靜鎭一以牖惑皆是左相之責也批旨中一任云者實有意焉卿旣在揆地凡係此事竝皆自任也濟恭曰靜鎭之方臣不敢辭避而今此邪說必當自起而自越不足過費聖慮矣予曰雜册申禁事昨批已言之而近日士子之病專由於不讀經書好看奇文之致故所謂經學入於天主文章出於明末淸初文集是豈尋常者過處乎欲捄此弊則彼國雜册勿令貿來似爲急務諸臣之意何如濟恭曰稗官雜記等册申飭使行一竝禁止宜矣華鎭曰申飭使行禁止宜矣昌順曰明淸文集亦有考見事蹟者不可竝禁矣坤曰嚴口力禁斷好矣鼎鎭尙集等曰雜書貿來不可不嚴禁矣予曰諸承旨亦奏所見也承旨洪秀輔曰自今以後各別申禁好矣林濟遠曰爲使者旣知朝家本意則自可無買來之弊矣沈晉賢曰今若設禁不爲貿來則恐使彼窺我淺深也李百亨曰近來爲文之士竸尙小說雜記誠一痼弊一切嚴禁宜矣予曰刑曹參議入侍予曰朴東春獄事呂士玉之正犯果無疑乎尙集曰士玉之正犯似無異見矣刑曹參議安廷玹曰判付中七條下敎反復思索終無更疑之端故草記中亦不得更陳他見矣予曰然則更加訊推以觀來頭可也予曰許俶則情狀絕可惡代死之外無他道金得良之殺妻亦極凶毒事難傳生而從前如此者皆用次律故果如是處之耳予敎秀輔曰聞洪樂安卽卿之至親云其所長書之時何不挽止乎卿以年以位宜禁此等之弊而乃有此事爲卿慨然者此也顧今物我無間之時未見保合大和之效反有此等岐貳之弊尤極駭歎也秀輔曰近日病伏漠然未聞長書出後招致樂安責諭矣予曰權尹兩囚罪關倫常當待道啓以法繩之而又如樂安之言則卿之知舊中似多爲此之人豈不可怪乎秀輔曰知舊中果多有之云實是羞耻之事矣予曰樂安書語似多不擇若或蔓及多人亦甚可悶頃日臺批中機關二字固是臆料而又安知無挾雜相傾之弊乎予之所慮專在於此此後鎭靜之責秀之於卿矣予旣以痛禁邪學之責付之左相而如樂安輩過中之論則卿宜防遏也秀輔曰樂安親密於大臣不爲面言代以長書者未知何故而其意欲令大臣懲討權尹之論特以語多過激故大臣奏之如此矣予曰大臣之言則曰事若無實雖反坐樂安亦無不可云而予意則樂安決不可罪矣秀輔曰樂安今番事專出於痛斥之意矣予曰痛斥非不好矣而若以此立隻延及未著之人則其弊亦多故靜鎭之道亦不可不念予意亦非不嚴斥而今番大臣箚批旣示正源之道俄於賓筵又有言及大臣者此也然此輩若或以此敎謂之或緩於嚴禁則非予本意卿可領會而惟以調劑過激之論爲主也
정조 15년 · 강
許施淸風府官房火田減稅之請
정조 15년 · 목
左議政蔡濟恭啓言卽見忠淸監司朴宗岳所報則淸風府所在和柔翁主火田三十結每年收稅上納而今年田農歉荒準總徵納其勢末由田災十二結四十六負七束特許減稅爲辭矣火田之被災事勢固然道臣査報旣據其實宮房火田十二結零請許令減稅從之
정조 15년 · 강
許施忠州宣禧宮宗親府火田續陳許頉之請
정조 15년 · 목
左議政蔡濟恭啓言卽見忠淸監司朴宗岳所報則宣禧宮宗親府火粟出稅起田在於忠州而土薄稅重民不起墾今則便作虛錄指徵無處竝以續陳許頉隨起隨稅則民無白徵之冤云矣虛錄白徵民弊宜念宮府火粟合十九結九十五負四束請竝續陳許頉從之
정조 15년 · 강
命江華恤典中可以納還人不必蕩減
정조 15년 · 목
左議政蔡濟恭啓言卽見江華留守柳戆狀啓則癘疫死亡恤典中五人則旣有家屬可以納還請令廟堂稟旨分付矣恤典雖行軍餉亦重五人家屬可以納還則不必一例蕩滌請以此分付從之
정조 15년 · 강
改差溫陵別檢申淑
정조 15년 · 목
禮曹判書鄭昌順啓言溫陵別檢申淑初無受由已作下鄕之行請改差仍令該曹口傳差出從之
정조 15년 · 목
總戎使李柱國啓言今番京畿還餉分等停退而北漢則初不入於停退中未蒙一視之澤故敢達矣從之
정조 15년 · 강
命梁山郡北面三結移屬明禮宮
정조 15년 · 목
戶曹判書趙鼎鎭啓言梁山郡尾魚坪邑牒道啓旣以民弊爲言置之而至於北面則不過三結零本是明禮宮折受土地別無爲民弊此則移屬宮房無妨故敢達矣從之
정조 15년 · 강
大司憲具㢞避嫌乞遞賜批
정조 15년 · 목
避嫌以爲大司諫申耆疏以臣等西洋學發啓之草草論列至以顧畏目之臣誠慚恧也身忝臺地論此凶醜而受人疑怪此莫非臣平日言議不能見孚於同朝之致以此情踪何可仍冒請命遞斥臣職批以勿辭亦勿退待
정조 15년 · 강
持平韓永逵陳啓請承宣推考仍避嫌賜批
정조 15년 · 목
陳啓以爲向來天主學合啓諸臺旣遭諫長顧畏之斥憲長今雖引避至承勿辭之批而其餘臺臣日前聯入臺廳書傳避辭喉院退却而還出云此等避辭有何難捧之事而還爲退却乎臣謂伊日當該承宣從重推考宜矣批以先出大槪呼望還給則廉隅已伸承宣有何所失爾言未免抉摘爾則推考承宣事勿論也又啓以爲以承宣之不捧臺避略有所論矣及承聖批以未免抉摘至有特推之命撫躬慙惶不知自措請命遞斥臣職批以勿辭亦勿退待
정조 15년 · 강
遞承旨李亨元以林濟遠代之
정조 15년 · 강
命呂士玉朴東春更加嚴刑論理草記
정조 15년 · 목
刑曹啓言殺獄罪人呂士玉完決啓目判付內無一分可疑之端然後定執元犯仍具意見草記事判下矣臣等更閱文案終未有別般意見以情則兩人之於珍郁雖有一時之憤未見有必殺之心則一也以跡則東春救藥似或謂之自㥘而士玉圖和終不免爲現贜以强弱則覉贅者客而弱也原居者主而强也先後也則秉憤擧足兩人交踢雖使被踢者尙難區別其孰重孰輕而反覆究詰朴東春之變辭雖甚可惡而其所爲說不無所據呂士玉之一直粧撰非不欲巧而遁辭抵賴自歸綻露若以讞獄之體執跡按法則呂重而朴輕呂爲首而朴爲從元犯以士玉換定亶由於此今於判付之下實無他見敎以兩囚更加嚴刑如有疑端草記稟處又或有釋疑之端亦卽指一論理草記也
정조 15년 · 강
莊陵丁字閣修改時土校以下施賞
정조 15년 · 목
江原監司尹師國以莊陵丁字閣修改畢役馳啓敎以觀此狀啓可謂巨役其中最勞土校帖加成給次指名狀啓匠手中有最勞人卿其施賞事回諭
정조 15년 · 강
以李邦祐爲祥原郡守
정조 15년 · 목
敎曰祥原郡守令該曹口傳差出
정조 15년 · 강
掌令韓興裕陳疏辭職仍請開言路討洋學飭學規賜批
정조 15년 · 목
疏略曰向來遭罹至今夢魂猶驚而雖以臺疏言之旣曰初不對讀眞跡未露直以慫慂紹介驅人於䵝黙之科言之者殊甚容易當之者豈不迫隘臣自靖之道惟當杜門屛跡伏乞鐫削臣職兹於乞免之章略此附陳焉開言路爲今日急先務也今日詣臺宜其務積誠意格回天心而竊觀待漏勤仕有若郞署之卯酉至於懲討之義理不欲開口言路閉塞無如之何矣伏願毋責其趨走之恭必勉其蹇諤之風妖怪之作豈有如珍山兩賊之凶悖者乎兩司之啓論已盡聲討之嚴而士族之傳法妖學者不可不一一嚴處愚氓之不幸染污者亦不可不牖其迷而導之正也近者國子長之另擇久任者臣實欽仰而當此擇儒長闡文敎之日宜審本末輕重之序先立德行才藝之分其間節目之詳修明之典有非臣容喙者伏願申飭泮長必取程伊川學制之法以復敎人之規批以開言路三字爾言切實矣附陳事待該道査究考其虛實然後可以正倫正律其餘士族之傳法愚氓之染污是豈等閑看者昨日特行次對以此事付之廟堂禁戢矣昔在仁廟朝癸未肅廟朝丙寅亦有西洋學事出而其時文蹟可按而考在異國流來者廟堂猶請移文捉送況今爲弊之說旣登於臺啓臺疏其所隨現洞治豈待爾言乎爾其勿辭察職
정조 15년 · 강
召見承旨沈晉賢于重熙堂
정조 15년 · 목
予曰抄啓文臣徐瀅修如或入來內閣使之入侍也成川府使徐瀅修進伏予曰何時上來乎瀅修曰入城爲四五日矣予曰邑弊民瘼有何可達乎
정조 15년 · 강
命成川府民庫糜費以道內句管穀物中移錄取耗補用
정조 15년 · 목
成川府使徐瀅修啓言成川一府以樓臺江山之勝民庫糜費比他邑倍蓰今至於莫可收拾畢竟民斂勢所必知若於道內句管穀物中量宜移錄取耗補用則在民實爲再生之秋事係民隱故敢達矣敎以與道臣相議量宜移錄從便取耗以爲捄弊之地而仍令該曹分付該道也
정조 15년 · 강
罷承旨李百亨職遞承旨洪秀輔徐龍輔林濟遠沈晉賢申大顯以趙尙鎭李洪載李祖承李晚秀徐榮輔爲承旨尋遞洪載
정조 15년 · 목
敎曰誤書雖無心自稟太無難當該承旨遞差○政院啓言初一日輪對日次誤以二十一日書稟之罪該房已被恩勘而初一日又是景慕宮冬享大祭齋日則臣等不審之罪去而益著來初一日輪對以齋日相値頉稟敎以當初誤書猶可諉之不審莫重齋日焉敢曰忘置乎可謂罪上添罪當該承旨罷職在院承旨一竝遞差前望單子入之待下批牌招察任○敎曰右承旨聞其實旁勢難供劇許遞與未差之代前望單子入之待下批牌招察任
정조 15년 · 강
重推兵曹判書吳載純
정조 15년 · 목
敎曰許多文臣二品及三品堂上中近於巡將望只以吳載紹李翼晉洪秉聖三人殆若磨勘然者揆以國體苟艱甚矣載紹之巡將訖可休矣減下當該判堂從重推考今日加抄啓下後復如是苟且該房察飭事知悉
정조 15년 · 강
吏曹參議李集斗疏辭新除三銓之任賜例批飭都試規矩
정조 15년 · 목
平安監司洪良浩以都試居首開錄馳啓敎以申飭之下以未滿五十步以上者照例請賜第該道事雖甚未安然規矩旣從矢數則原狀啓不必還下送令該曹回啓稟處而矢中如有三矢俱過百五十步者雖單技後錄狀聞此後道內以科試爲名者六兩之三矢超於遠射者雖於規矩之外指名狀聞仍以爲式事令廟堂兵曹知悉仍令行會道帥臣處
정조 15년 · 목
慶尙監司鄭大容以各邑災實分等請令廟堂稟旨分付事馳啓敎以竝依狀請施行而停退條件不言新還二字以語訓雖或領略無以的知其信然停還一事屢下飭敎則疏忽若此當該道臣從重推考朝家一視之政遐邇無間城餉之捧留與輸納何必施加分數一竝捧留事令廟堂三懸鈴行會
정조 15년 · 강
遞工曹判書李敬玉參判李時秀
정조 15년 · 목
因敬玉初度呈辭敎以判堂老病果然亞堂聞有實故竝許遞其代今日政差出
정조 15년 · 강
有政吏曹判書李坤兵曹判書吳載純進
정조 15년 · 목
以權以綱爲大司諫朴宗來爲校理徐浩修爲工曹判書閔鍾顯爲禮曹參判李亨元爲工曹參判李在學爲同成均李運春爲海南縣監姜五成爲副總管○因文兼望筒敎以觀此御營廳草記抄啓文臣金達淳之二十巡五十一矢近來宣傳官廳躬劃之所罕見飭敎之下如是成功極爲嘉尙此窠除授以勸他人試亦不藝之類
정조 15년 · 강
御營廳以抄啓文臣習射得中啓
정조 15년 · 목
該營啓言城北屯別入直抄啓文臣徐有聞今日習射時二十巡得中三十五矢金達淳二十巡得中五十一矢韓商新十巡得中十五矢竝出直敎以金達淳之二十巡五十一矢足可謂勝於武弁文兼現窠已有處分而射所只餘徐有榘可謂下愚不移朽木不可雕也今日亦爲出送也
정조 15년 · 강
命咸興永興本宮祭享及守護之節修別單還朝日以奏
정조 15년 · 목
敎曰咸興永興本宮事體至重至敬而祭享之奠獻守護之官品皆不煩有司自內需司定送官員稱以別差擧行者必有定制之聖意當謹遵流傳之儀式而以其外臣之不與知文蹟旣無可據且以司差輩亦皆職名太卑雖欲時加申飭而亦不得直傳於渠輩以是莫重祭享至今不知裏面固已萬萬欠敬而今日因行祭後單子來呈見之咸興本宮則器數合爲七百餘而問其祭需則雖七十器難以辦備卽此可知措備之又萬萬欠敬又問祭器則或木或磁或鍮或大或小亦無一定之規云欠敬之外欠潔又當若何祭品如此則祭儀可知祭儀如此則守護凡事尤可推知旣聞知何可一日任渠輩襲謬乎若用永興濬源殿例設官分掌雖非遵舊之道至於仍舊制略整欠敬欠潔之事豈有一毫不可之端乎況道伯亦外臣而猶有從便奉審之例則況奉命別遺之行乎檢校直閣徐榮輔昨年繡衣之行習知官吏擧行之事情今明內考出內需司所在可據文蹟再明日發行進詣兩本宮奉審後祭享及守護之節依筵敎詳問古例及見行之例各修別單及成册還朝日入侍以奏曾經別差中稍解事者一人令內需司定送事分付
정조 15년 · 강
遞吏曹參判朴祐源以李在學代之
정조 15년 · 목
敎曰在外吏曹參判許遞前望單子入之
정조 15년 · 강
命徐領府事葬日遺閣臣致祭
정조 15년 · 목
敎曰徐領府事安葬日遺閣臣致祭祭文當製下檢校直閣李晚秀進去
정조 15년 · 강
命京畿公都會試取退行來秋令廟堂指一稟處
정조 15년 · 목
因京畿都事尹羽烈公都會試取下直肅拜敎以本道農形大體不得免歉試邑貽弊不可不念退行於來秋固好而會試在來春渠輩懸望亦所當念乎畿邑雖無四長官初擇之例欲除民弊則前例何須論然此亦有周流營邑之弊乎都事姑爲退去令廟堂往復道臣指一草記稟處
정조 15년 · 강
命交易回咨撰出下送使行所到處賚去
정조 15년 · 목
承文院啓言交易咨文出來矣回咨依例撰出下送于使行所到處請同爲賚去允之
정조 15년 · 강
命罪人許俶嚴覈捧遲晚
정조 15년 · 목
刑曹啓言罪人許俶更加嚴刑請期於得情敎以渠有所犯則以實直告其生其死一聽處分事理之所當然因特敎屢次嚴問之下如是抵賴極爲痛惡後次訊推如前各別嚴刑究覈期於捧遲晚
정조 15년 · 강
來初二日景慕宮冬享大祭命親行
정조 15년 · 목
敎曰太廟躬行夏禴宮享以待冬享來初二日景慕宮冬享大祭當親行路由館峴以此分付
정조 15년 · 강
景慕宮親享時出宮時刻命以單嚴爲之
정조 15년 · 목
敎曰初二日景慕宮親享時出宮門路以弘化門爲之時刻則適値朔日當於眞殿展拜後出宮以單嚴爲之事分付○因香室受押單子敎以詣齋殿當親押○禮曹以省牲省器之節親臨磨鍊乎啓稟敎以當親行矣
정조 15년 · 강
重推大司憲具㢞執義林道浩持平韓永逵
정조 15년 · 목
政院啓言今日憲府無詣臺之員萬萬未安行公諸臺請竝從重推考允之
정조 15년 · 목
政院以命植牌不進啓稟敎以許遞政官牌招開政差出
정조 15년 · 강
推兵曹判書吳載純
정조 15년 · 목
政院啓言非弘錄則不得差文兼乃是定式而新除授文兼金達淳旣是參下又非玉堂則該曹所當據例稟旨而直付司果來呈單子萬萬疏忽請該堂上推考敎以格例之外則參上參下一也然受敎有所重敢不遵用而該廳廳風惟以受敎歸重故雖是格外之事如有特敎則仍爲廳風屬之受敎特除有何不可乎至於該曹擧行則不稟直付六品大是做錯原單置之該堂推考也
정조 15년 · 강
以李亨元洪仁浩爲承旨前望也
정조 15년 · 강
遞承旨徐榮輔以申耆代之
정조 15년 · 강
有政吏曹判書李▣進
정조 15년 · 목
以黃昇源爲工曹參判吳載純爲藝文提學金頤柱爲分內醫提調金羲淳爲校理徐龍輔爲吏曹參議
정조 15년 · 강
許施湖西貿米上納極劣米代錢停退之請
정조 15년 · 목
忠淸監司朴宗岳以庚戌條貿米待年豐上納極劣米代錢限明秋停退令廟堂稟處馳啓敎以竝依狀請施行事分付
정조 15년 · 강
正言李萬榮以母病上疏乞遞批許救護
정조 15년 · 강
判下兵曹景慕宮親祭時軍兵磨鍊草記
정조 15년 · 목
因該曹草記敎以訓局步軍十哨馬軍三哨爲先後廂禁軍三番隨駕御營廳留陣而只率三營外營入直標下軍及外營入直馬步軍爲之也
정조 15년 · 강
御春塘臺行抄啓文臣試射
정조 15년 · 목
自內詣春塘臺○敎曰今日試射以製述竝設則似不能專意於製述製述則在家製進再明日待開門製納也又敎曰去堠不過八十步之地使之却立應試不踰百步者勿施也又敎曰春秋朔射出於遊藝課技之意則此亦國試宜各勉㫋不能者肄工能者加習期於十巡內免不而今日朔射凌晨臨試所謂諸文臣射藝數人外無非不踰百步之類此而如例試取有關事體渠輩不能恪勤肄習亦駭然不可循例推罷而止應試文臣中嚴耆尹行直安廷善申星模趙得永五人外一竝先罷其職依能誦間入直例自今日別省記分送慕華館鍊戎臺城北屯北營訓鍊院限來月成材後自內閣啓稟今秋等試射退行於臘初亦令內閣知悉○少頃還內
정조 15년 · 강
命府院君具思孟故判中樞鄭世虎墓遣官致祭
정조 15년 · 목
禮曹啓言丙辰年駕過時致祭處依聖敎關問本道則陵所十里內初無致祭處矣敎以府院君具思孟故判中樞鄭世虎墓地俱在咫尺之地云前例雖未考出輦過之後不可無致侑之擧遣官致祭日子擇吉也
정조 15년 · 강
備局以慶尙監司鄭大容狀啓覆啓
정조 15년 · 목
備邊司啓言慶尙監司鄭大容狀啓有稟處之命矣本道糶䨀或請作錢或請換色而糶䨀增減事面不輕安可不隨其所錄有所論斷乎尙州則以米五千石太一萬石趁今秋作錢以皮年五千石請待明年麥秋作錢而道臣則謂以稍過分數米減千石太年準施爲請尙州旣以米還太多民不堪苦依所請許施恐無不可密陽一戶所受殆過十石則租二千五百石作錢上納不必靳持至於稷還浦氓之偏苦至此則許以換年在公爲緊在民除弊又不當靳許寧海木麥數不多且非土宜待秋作錢許施無妨順興還弊日前判下旣除痼瘼而今又以小米太久爲病民準許作錢實爲終始施惠蔚山還穀以隣邑穀簿旣皆均適如欲準數移劃不無移疾之慮如以營下軍餉難於作錢則毌寧減其分給增其留庫恐似無弊商量處之意分付道臣固城租作錢軍威龍宮知禮禮安米作錢太準折作租奉化眞寶聞慶米太木麥作錢三嘉太準折作租一竝依狀請許施以爲減䨀便民之道恐爲得宜左兵營華山城穀耗移用於城役事但狀本中只稱城堞不言其全數改築與否及費了幾年完築更爲往復該營後稟處恐爲得宜右兵營矗石修城時雇價糧料以軍餉耗條移充依此許施之意分付居昌還穀事與咸陽爲隣還弊相與伯仲今此留庫當捧條與新還不同當此災年似難準捧限四分三姑令停退明秋爲窮民息肩之方請竝分付允之敎以尙州事予意果如卿意矣觀此稟處可謂不謀而同一依該牧所請使之許施堂堂坐擁七十州之道伯區區於一千包米增減豈非使人大慚當該道臣爲先推考寧海木麥之弊一依邑牒石數作錢以除寧民之困苦蔚山事道伯狀啓太沒量依草記施行而減分作錢間期於夬蘇後形止狀聞事分付而還穀所以爲民儲糧而反爲痼瘼有力者幸漏無勢者受食其奸竇弊源道伯至登於狀聞則此後若不一一厘正其可曰道有方伯乎先自最難給處俾無如前任他爲嶺民一分息肩之方事嚴飭行會也
정조 15년 · 강
大司成金方行疏辭新除泮長之任賜例批